Heat bolji od Bucksa, Kukoč postigao 13 poena
Najveći učinak kod Miamia imao je Shaq O’Neal s 24 poena, deset skokova te četiri asistencije
U Washingtonu, domaći su Wizardsi svladali gostujuće New York Knickse sa 105-90. Zanimljiva je bila lista strijelaca kod Washingtona. Dvojica igrača - Caron Butler i Antawn Jamison postigli su najveći učinak ubacivši po 18 koševa svaki, dok su čak trojica igrača – Thomas, Arenas i Jeffries postigli po 13 koševa. Kod poraženih Knicksa, najbolji pojedinac bio je Jackie Butler s 22 pogotka. Recimo i to da je ovo bio i deveti uzastopni poraz New York Knicksa, najgoreg sastava sezone u istočnoj konferenciji. U Miamiju, također pobjeda domaćina. Miami Heat je sa 115-89 porazio Milwaukee Buckse, momčad za koju nastupa i Toni Kukoč koji je za 25 minuta igre postigao 13 koševa, ostvario sedam skokova te četiri asistencije. Najbolji strijelac kod poraženih bio je Charlie Bell s 29 koševa, dok je kod Miamija najveći učinak imao tko drugi no Shaq O’Neal s 24 poena i deset skokova te četiri asistencije. Cleveland Cavaliers su se pridružili grupi ekipa koje su pobjedile pred domaćom publikom. Oni su sa 124-91 svladali Philadelphia 76erse. Najbolji igrač Clevelanda, LeBron James bio je i najbolji strijelac s 37 postignutih koševa. Kod poraženih 76ersa najbolji strijelac postignuo je koš više. Allen Iverson je, naime, ubacio 38 koševa i ostvario najveći broj asistencija, no to očito nije bilo dovoljno za pobjedu njegove momčadi...